CELEX: 32009D0239
Language: lt
Date: 1228867200000
Title: 2009/239/EB: 2008 m. gruodžio 10 d. Komisijos sprendimas dėl valstybės pagalbos C 60/07, kurią Italija suteikė Fluorite di Silius SpA (pranešta dokumentu Nr. C(2008) 7805) (Tekstas svarbus EEE)

17.3.2009   
            
            
               LT
            
            
               Europos Sąjungos oficialusis leidinys
            
            
               L 71/20
            
         
      KOMISIJOS SPRENDIMAS
   
   2008 m. gruodžio 10 d.
   dėl valstybės pagalbos C 60/07, kurią Italija suteikė „Fluorite di Silius SpA“
   (pranešta dokumentu Nr. C(2008) 7805)
   (Tekstas autentiškas tik italų kalba)
   (Tekstas svarbus EEE)
   (2009/239/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį, ypač į jos 88 straipsnio 2 dalies pirmą pastraipą,
   atsižvelgdama į Europos ekonominės erdvės susitarimą, ypač į jo 62 straipsnio 1 dalies a punktą,
   paprašiusi suinteresuotųjų šalių pateikti pastabas pagal pirmiau nurodytas nuostatas (1) ir atsižvelgdama į šias pastabas,
   kadangi:
   I.   PROCEDŪRA
   
               (1)
            
            
               2007 m. gruodžio 11 d. Komisija pranešė Italijai nusprendusi pradėti EB sutarties 88 straipsnio 2 dalyje nustatytą oficialią tyrimo procedūrą dėl „Fluorite di Silius SpA“ suteiktos pagalbos. Komisijos sprendimas pradėti procedūrą paskelbtas Europos Sąjungos oficialiajame leidinyje
                   (2). Komisija paprašė suinteresuotųjų šalių pateikti pastabas.
            
         
               (2)
            
            
               2008 m. sausio 17 d. Komisija gavo Italijos pastabas dėl oficialaus tyrimo pradėjimo. 2008 m. vasario 20 d. Komisija persiuntė sprendimą pradėti tyrimą trims bendrovėms, kurios komentavo oficialaus tyrimo pradėjimą susijusioje byloje C 16/2006 Nuova Mineraria Silius
                   (3). Komisija gavo trijų bendrovių pastabas atitinkamai 2008 m. kovo 3 d., 2008 m. kovo 4 d. ir 2008 m. kovo 5 d. Trečiųjų šalių pastabos nusiųstos Italijai 2008 m. balandžio 28 d., kad ši jas pakomentuotų.
            
         
               (3)
            
            
               2008 m. kovo 18 d. surengtas Komisijos ir Italijos valdžios institucijų susitikimas. 2008 m. gegužės 15 d. Italijai nusiųstas prašymas pateikti informacijos, Italija atsakė raštu (laiškas gautas ir užregistruotas 2008 m. birželio 10 d.).
            
         II.   APRAŠAS
   
               (4)
            
            
               2007 m. vasario 8 d. Komisija gavo skundą, kuriame buvo spėjama, jog Sardinijos regionas planavo: i) paskelbti kvietimą dalyvauti konkurse dėl kasyklos „Genna Tres Montis“ koncesijos, kurios 2006 m. liepos 25 d. buvo atsisakiusi „Nuova Mineraria Silius S.p.A“; ii) įkurti naują bendrovę „Fluorite di Silius SpA“, kuri dalyvautų konkurse; iii) perkelti visus buvusius „Nuova Mineraria Silius“ darbuotojus į „Fluorite di Silius“.
            
         
               (5)
            
            
               2006 m. birželio mėn. Sardinijos regionas sudarė verslo planą (it. „Programma di intervento e gestione“) dėl kasybos „Genna Tres Montis“ kasykloje tąsos. 2006 m. rugsėjo mėn. „Banca CIS“ atliko ekonominio pagrįstumo analizę ir padarė išvadą, kad planas ekonomiškai perspektyvus. Atsižvelgdamas į šią analizę regionas 2006 m. spalio 4 d. nusprendė įkurti bendrovę, kuri dalyvautų konkurse dėl kasyklos koncesijos (4). Taigi įkurta „Fluorite di Silius“, kurią visą valdė Sardinijos regionas.
            
         
               (6)
            
            
               Pagrindinė naujos bendrovės, kaip ir „Nuova Mineraria Silius“, veikla buvo fluorito (5) ir švino blizgio (6) gamyba ir prekyba jais. „Fluorite di Silius“ verslo planas buvo pagrįstas maždaug 2,23 mln. rūdos tonų gavyba – dabartiniu vertinimu būtų išnaudoti esami kasyklos ištekliai (7). Kaip ir „Nuova Mineraria Silius“ atveju, didžiausia išgautos medžiagos dalis būtų parduodama „Fluorsid SpA“, vandenilio fluorido tiekėjai, kurios 40 % priklausė Sardinijos regionui.
            
         
               (7)
            
            
               Konkursas dėl kasyklos koncesijos paskelbtas 2007 m. kovo 9 d.2007 m. gegužės 23 d. laimėtoją rinkęs komitetas suteikė kasyklos koncesiją vienintelei pasiūlymo teikėjai – „Fluorite di Silius“.
            
         
               (8)
            
            
               Komisija nusprendė pradėti Sutarties 88 straipsnio 2 dalyje išdėstytą procedūrą dėl minėtųjų priemonių dėl trijų priežasčių.
            
         
               (9)
            
            
               Pirma, kvietime dalyvauti konkurse nurodyta sąlyga, kad visi iki „Nuova Mineraria Silius“ likvidavimo šioje bendrovėje dirbę darbuotojai, įskaitant personalo narius, kuriems taikoma atleistų darbuotojų judumo schema, būtų įdarbinti bent penkeriems metams, o jų rangas ir darbo užmokestis liktų nepakitę. Komisijos manymu, konkursai, kuriuose nurodomos tokios ne rinkos sąlygos neatitinka rinkos ekonomikos investuotojo kriterijaus. Tikėtina, kad dėl tokių sąlygų suteikiamas pranašumas bent jau parduodamam subjektui, nes jis išvaduojamas nuo konkurencinio spaudimo ir finansuojamas valstybei prarandant pajamas (8).
            
         
               (10)
            
            
               Antra, Komisija abejojo, kad steigdamas „Fluorite di Silius“, kad ši bendrovė dalyvautų konkurse dėl kasyklos koncesijos, regionas, remdamasis verslo planu, pagal kurį vidaus grąža siekė 3,5 % (9) ir buvo akivaizdžiai mažesnė negu pramonės šakos vidurkis (10), taip pat mažesnė negu investuotojo alternatyviosios sąnaudos lyginant su Vyriausybės obligacijomis (11), veikė kaip rinkos ekonomikos investuotojas.
            
         
               (11)
            
            
               Trečia, Kasyklų departamentas 2007 m. birželio 6 d. regionui pateikė pranešimą (it. „istruttoria“) dėl bylos, kuriame pabrėžė, kad projekto trukmė (devyneri metai) būtų nepakankama, kad visiškai nuvertėtų ir būtų susigrąžintos „Fluorite di Silius“ verslo plane numatytos investicijos (apie 36,76 mln. EUR). Nesusigrąžintos investicijos būtų didelės: apie 13,5 mln. arba 36 % visų investicijų (12). Spartesnis investicijų nuvertėjimas prieštarautų Italijos apskaitos taisyklėms ir bet kokiu atveju būtų papildoma našta bendrovės pajamoms. Todėl Komisija suabejojo, ar pagrindiniai verslo plano aspektai būtų priimtini rinkos ekonomikos investuotojui.
            
         
               (12)
            
            
               2008 m. kovo 18 d. surengtas Italijos valdžios institucijų ir Komisijos susitikimas, kuriame Komisija toliau paaiškino susirūpinimą keliančius klausimus, kuriuos buvo išdėsčiusi sprendime pradėti oficialią tyrimo procedūrą. 2008 m. balandžio 16 d. raštu (laiškas gautas ir užregistruotas 2008 m. balandžio 17 d.) Italijos valdžios institucijos informavo Komisiją, kad konkursas dėl kasyklos koncesijos nutrauktas. 2008 m. birželio 10 d. raštu (laiškas gautas ir užregistruotas tą pačią dieną), Italijos valdžios institucijos pateikė oficialaus 2008 m. balandžio 8 d. sprendimo nutraukti konkursą (13) kopiją. Tame pačiame rašte Italijos valdžios institucijos pareiškė, kad „Fluorite di Silius“ verslo plano, kurio ekonominiu pagrįstumu suabejota sprendime pradėti tyrimą, atsisakyta.
            
         
               (13)
            
            
               2008 m. balandžio 16 d. raštu (laiškas gautas ir užregistruotas 2008 m. balandžio 17 d.) Italijos valdžios institucijos informavo Komisiją ketinančios paskelbti naują kvietimą dalyvauti konkurse, kuriame nebūtų sąlygos, kad turėtų būti įdarbinti visi buvę „Nuova Mineraria Silius“ darbuotojai (žr. 9 dalį). Italijos valdžios institucijos taip pat pateikė Komisijai kvietimo dalyvauti konkurse, kuriame nebuvo sąlygos dėl buvusio personalo įdarbinimo, kopiją.
            
         
               (14)
            
            
               2008 m. birželio 10 d. raštu (laiškas gautas ir užregistruotas tą pačią dieną) Italijos valdžios institucijos pareiškė, kad jeigu bendrovė nuspręstų dalyvauti konkurse, apie kurį neseniai pranešta, būtų pateiktas naujas verslo planas. Italijos valdžios institucijos pažadėjo pranešti Komisijai naujo konkurso rezultatą ir bendrovės, kuriai atitektų koncesija, kurios atsisakė „Nuova Mineraria Silius“, pavadinimą. Italijos valdžios institucijos taip pat pažadėjo Komisijos prašymu pateikti jai konkurso laimėtojos verslo planą (14).
            
         
               (15)
            
            
               Komisija pažymėjo, kad jeigu „Fluorite di Silius“, kurią visą valdo Sardinijos regionas, nuspręstų dalyvauti naujame konkurse, jos verslo planas turėtų atitikti rinkos ekonomikos investuotojo principus.
            
         
               (16)
            
            
               Konkursas, kuriame buvo nustatyta su buvusio personalo įdarbinimu susijusi sąlyga, nutrauktas, kad nebebūtų galimo valstybės pagalbos elemento ir „Fluorite di Silius“ nebegalėtų būti laikomas potencialia pagalbos gavėja. Dėl konkurso pateikto verslo plano atsisakyta. Galima daryti išvadą, kad oficiali tyrimo procedūra nebeprasminga ir turėtų būti baigta.
            
         III.   IŠVADA
   
               (17)
            
            
               Oficiali tyrimo procedūra pradėta dėl kvietimo tam tikromis sąlygomis dalyvauti konkurse dėl „Genna Tres Montis“ kasyklos koncesijos. Kvietimas dalyvauti konkurse nutrauktas ir tyrimas nebeprasmingas.
            
         
               (18)
            
            
               Todėl 2007 m. gruodžio 11 d. pagal EB sutarties 88 straipsnio 2 dalį pradėta oficialaus tyrimo procedūra dėl „Fluorite di Silius“ suteiktos pagalbos turėtų būti baigta,
            
         PRIĖMĖ ŠĮ SPRENDIMĄ:
   1 straipsnis
   2007 m. gruodžio 11 d. pagal EB sutarties 88 straipsnio 2 dalį pradėta oficialaus tyrimo procedūra dėl „Fluorite di Silius SpA“ baigta.
   2 straipsnis
   Šis sprendimas skirtas Italijos Respublikai.
   
      Priimta Briuselyje, 2008 m. gruodžio 10 d.
      
         
            Komisijos vardu
         
         Neelie KROES
         
         
            Komisijos narė
         
      
   
   
      (1)  OL C 30, 2008 2 2, p. 28.
   
      (2)  OL C 30, 2008 2 2, p. 28.
   
      (3)  OL L 185, 2007 7 17, p. 18.
   
      (4)  Sardinijos regiono nutarimas (it. „delibera“) Nr. 42/17. Dėl šio nutarimo 2008 m. lapkričio 2 d. išleistas Regiono įstatymas Nr. 16, paskelbtas oficialiajame leidinyje „Bollettino ufficiale della Regione Sardegna“, Nr. 36, 2006 m. lapkričio 4 d.
   
      (5)  Fluoritas daugiausia naudojamas vandenilio fluoridui (kuris daugiausia naudojamas aliuminio fluorido gamybai, siekiant elektrolizės būdu gaminti aliuminį) gaminti.
   
      (6)  Švino sulfidas.
   
      (7)  Ištekliai apskaičiuoti 2006 m. gegužės 31 d.
   
      (8)  Žr., pavyzdžiui, 2008 m. vasario 27 d. Komisijos sprendimą dėl valstybės pagalbos C 46/07 (ex NN 59/07), kurią Rumunija suteikė „Automobile Craiova“ (buvusiai „Daewoo Romania“), (OL L 239, 2008 9 6, p. 12).
   
      (9)  Konkurso laimėtoją rinkęs komitetas minėjo 9,4 % vidaus grąžą. Tačiau Regiono kasyklų departamentas (it. „Servizio Attività Estrattive“) pažymėjo, kad šis skaičius pateiktas neatsižvelgiant į pradinį regiono suteiktą kapitalą (2 mln. EUR), mokesčius, neigiamą grynųjų pinigų srautą pasibaigus projektui dėl kasyklos uždarymo (saugumo ir aplinkos atkūrimo) ir kai kurių kitų papildomų mokėjimų. Kasyklų departamento apskaičiuota vidaus grąža siekia 4,16 %.
   
      (10)  Kuris, kaip nurodyta „Banca CIS“ rugsėjo mėn. ataskaitoje, buvo 8 %.
   
      (11)  Kurie, anot konkurso laimėtoją rinkusio komiteto, siekė 5–6 % (2007 m. gegužės 21 d. protokolas).
   
      (12)  Tame pačiame pranešime nurodyta, kad veikla turėtų būti tęsiama dar 3,2 metus, kad šios investicijos nuvertėtų. Tačiau nesugebėta nustatyti, ar kasykloje būta dar 800 000 tonų, dėl kurių būtų galima pratęsti veiklą (ir, šiaip ar taip, koncesijos trukmė apribota iki 10 metų).
   
      (13)  2008 m. balandžio 8 d. Kasyklų departamento sprendimas Nr. 4336/146.
   
      (14)  Nepažeisdamos šalių konfidencialumo teisių.